Pre-1994- militêre veterane van voordele weerhou(Argieffoto ter illustrasie: Henk Kruger/ANA) Die VF Plus het ’n beroep op die minister van verdediging gedoen om te verseker dat alle soldate wat hul land gedien het, die voordele ontvang waarop hulle geregtig is – “ongeag aan watter kant van die stryd hulle was”. Dr. Pieter Groenewald, leier van die VF Plus, sê die party is bewus van talle mense wat aan al die voorskrifte voldoen om voordele te ontvang, maar weens burokratiese struikelblokke daarvan weerhou word. Ingevolge die Wet op Militêre Veterane kwalifiseer alle lede van die land se nasionale weermag, ook dié wat voor 1994 gedien het, as militêre veterane. Die wet bepaal voorts dat ’n militêre veteraan enige Suid-Afrikaanse burger is wat militêre diens verrig het vir enige van die militêre organisasies, statuurregtelik of andersins, wat aan alle kante van die Suid-Afrikaanse bevrydingsoorlog vanaf 1960 tot 1994 betrokke was. Dit is ook iemand wat voor 1961 ’n lid van die Uniemag was of iemand wat ’n lid geword het van die nuwe Suid-Afrikaanse Nasionale Weermag ná 1994 wat opleiding voltooi het, nie meer diens verrig nie en nie oneervol ontslaan is nie. Dit sluit ook diegene in wat nie hul diensplig kon voltooi nie weens ’n besering of siekte wat opgedoen is ten tyde van sy of haar militêre opleiding. Hulp aan dié veterane sluit in toelae vir behuising, mediese sorg of ’n begrafnisvoordeel. “In hierdie stadium is daar klaarblyklik ’n opvatting dat lede wat voor 1994 gedien het, nie kwalifiseer as militêre veterane nie. Dit is onwaar,” het Groenewald in reaksie op min. Thandi Modise se begrotingstoespraak, gesê. “Ek wil hier in besonder verwys na lede van die Kaapse Korps (SAKK) vir bruin lede wat voor 1994 gedien het. Ek word oorval met navrae van hierdie lede wat ingevolge die definisie van die wet kwalifiseer as veterane, maar nie die voordele kry nie.” ’n Militêre veteraan met wie Maroela Media gepraat het, sê hy probeer al drie jaar lank om vir die voordele te registreer. Hy het tot dusver nog geen sent gesien nie, al het hy nou al ten minste ’n kommunikasiekanaal met die direktoraat gevestig. “Dit is ’n geweldig frustrerende proses. Daar is net nie vordering of aanspreeklikheid nie,” sê hy. Bewerings van vergrype is boonop volop. Dit sluit in aantygings dat sekere generaals se kinders onregmatig voordele ontvang, terwyl duisende ander militêre veterane ’n opdraande stryd voer net om hul aansoeke te laat verwerk. Een van die voorstelle wat dié veteraan maak, is om ’n verslag op te stel met die name en ID-nommers van diegene wat voordele ontvang, watter voordeel hulle ontvang en sedert wanneer. Op hierdie manier kan ’n omvattende oudit gedoen word om te verseker net diegene wat werklik kwalifiseer vir die onderskeie voordele, ontvang dit. Modise het Dinsdag in die parlement die departement van verdediging se R49 miljard-begroting ter tafel gelê, asook ’n begroting van byna R666,4 miljoen vir die departement van militêre veterane. Die grootste gedeelte van die begroting word aan salarisse bestee. Groenewald sê die minister moet ook begin aandag gee aan die opgeblase topstruktuur van die weermag. “Daar is tans meer as 400 generaals, van wie slegs 97 in strategiese poste is. “Meer as 300 verrig bloot administratiewe take. Daar mag nie toegelaat word dat lede, en veral Umkhonto we Sizwe-oudlede, hoë poste kry net om gemaklik af te tree nie,” sê hy.